I 7'Ejjewr ibil- qniepenta Il-kelma ''festa' tfisser manifestazzjoni jiġifieri ċelebrazzjoni ta' ferħ. U għalhekk tara lill- komunitajiet tagħna miġbura f'postijiet differenti biex jagħmlu festa sabiex juru l-ferħ tagħhom. Matul is-sena, il-komunitajiet tagħna jinġabru fil-knejjes, fil-pjazez u t-toroq tal-ibliet u l-irħula tagħna mxerrdin ma' Malta u Għawdex sabiex jiċċelebraw il-festi titulari ddedikati lill-Patruni għeżież tagħhom li minn żmien il-qedem għażlulna missirijietna. Għall-grazzja t'Alla, fi żmienna dawn il-festi għadhom ikunu ċċelebrati b'mod reliġjuż kif għandhom ikunu. Naraw it-twettiq ta' ħafna valuri nsara. Bħala eżempji, nistgħu nsemmu kif, fil-ġranet tal-festa, ħafna nies fosthom għaqdiet u każini, iħeġġu u jħajru lill-membri tagħhom sabiex jagħtu d-demm. Id-demm huwa l-iktar ħaġa prezzjuża li għandu l-bniedem u għalhekk li tagħti parti minnek għall-ġid tal-oħrajn huwa għan verament nobbli u ta' min jinkuraġġih. Eżempju ieħor tat-twettiq ta' valuri nsara huwa l-għoti ta' karità. B'mod speċjali f'dawn il-jiem, il-knisja tħeġġiġna biex naħsbu f'dawk li huma fil-bżonn. Tħeġġiġna sabiex f'dan iż-żmien uniku ta' darba fis-sena nuru s-sapport u nagħtu l-għajnuna tagħna lil dawk il-persuni li jeħtieġu l-appoġġ tagħna. Huwa xieraq li l-ferħ li ġġib magħha l-festa jissarraf f'appoġġ lil min ma jistax jifraħ magħna — tkun xi tkun ir-raġuni għal dan. Huwa sabiħ ħafna li wieħed jagħti l-għajnuna lill-persuni li forsi ma jkun rahom qatt, persuni li ma jkunx jafhom, nies li qatt ma jkun tkellem magħhom. Il-festa tasal kull sena u l-parroċċa tagħna dejjem kellha festa sabiħa. Jien għandi esperjenza ta' 38 sena sħaħ naħdem flimkien ma' ħafna nies oħra sabiex il- festa tilħaq l- iskop tagħha kull sena. Dan u soċjali li jkunu jilħqu lill-komunità parrokkjali kollha. Min-naħa reliġjuża, il-festa tibda b'disat ijiem ta' novena — żmien ta' preparazzjoni għall- F'dawn il-ġranet, fil-knisja jkunu organizzati funzjonijiet liturġiċi mmirati għal kull sezzjoni tal- komunità — membri ta' għaqdiet reliġjużi u soċjali, żgħażagħ, tfal, morda u anzjani u oħrajn. Fihom il-Knisja tiffoka fuq l-aqwa virtujiet li għandha l-Madonna, l-Omm tagħna l-Verġni Marija, Patruna tagħna l-Melliħin. Kull festa tirrikjedi ħafna ppjanar u preparazzjonijiet. Is-suċċess tal-festa jintlaħaq bis- sehem ta' ħafna nies li volontarjament jagħtu ħafna mill-ħin tagħhom sabiex jippjanaw u jippreparaw attivitajiet sabiex jinbena dak il-ferħ li għandha toħloq festa titulari. L-attivitajiet esterni huma estensjoni ta' dawk li jsiru fil-knisja. Fil-Mellieħa għandna tliet għaqdiet mużikali li matul il-ġranet tal-festa jkomplu joħolqu atmosfera festiva billi kull waħda minnhom. torganizza programm mużikali li għalihom jattendu ħafna nies. Barra minn dawn il-programmi mużikali, it-tliet għaqdiet jagħtu s-sehem tagħhom f'attivitajiet oħra. Il-Kor u Orkestra Maria Bambina tagħti s-sehem tagħha waqt il-funzjonijiet fil-knisja ta' leljlet u nhar il- festa. Min-naħa tagħhom, fil-ġranet ta' qabel il- festa, iż-żewġ baned tagħna — La Vittoria u Imperial — ikomplu jżidu l-atmosfera ta' ferħ u briju bil-marċi li jorganizzaw matul it-toroq tar-raħal tagħna. Dawn ikomplu iferrħuna f'lejlet u nhar il-festa fil-pjazza, b'mod speċjali bid-daqq u l-kant taż-żewġ innijiet imprezzabbli u għeżież għalina l-Melliħin. Dawn iż- żewġ innijiet jġeddulna ħafna nostalġiji u memorji sbieħ u anke jistgħu jqabbżulna xi demgħa minn għajnejna sforz l-uġigħ li nistgħu nkunu għaddejjin minnu aħna jew xi ħadd tant għażiż għalina. Ma nistax ma nsemmix ukoll il-ħidma bla waqfien tal-kappillan u l-kleru tal-parroċċa, il-Kunsill Pastorali Parrokkjali, l-abbatini, il-fratelli, il-Grupp Armar, il-Grupp tal-Qniepen, il-Grupp Santa Marta, l-Għaqda Piroteknika u l-Grupp Armar tal-Knisja li jgħini nżejnu, narmaw u nagħmlu dak kollu meħtieġ IL-MELLIEĦA l fil-knisja għal matul il-festa. Il-ħidma, l-impenn, is-sagrifiċċji ta' dawn kollha flimkien mingħajr distinzjoni jingħaqdu flimkien għal għan wieħed — għan li fil-Mellieħa jkollna festa li tagħmlilna ġieħ. Is-suġġett ta' dan l-artiklu jsemmi żewġ affarijiet — festa u qniepen. Huma żewġ suġġetti li jmorru ħafna flimkien. Xi żmien ilu, mort għal festa f'raħal sabiħ u meta kont hemm ġie jkellimni raġel xiħ u staqsieni jekk kontx is-sagristan tal-Mellieħa. Meta weġibtu li kont, qalli li hu, meta kien iżgħar fl-età, kien iħobb jiġi għall-festa tagħna. Naħseb li domt xi għoxrin minuta nitkellem miegħu. Fost affarijiet oħra, hu semmieli l-qniepen tagħna. Semmieli wkoll l-għannejja li kienu jiġu jgħannu f'lejliet il- festa, il-ħafna Għawdxin li kienu jiġu għall-festa minn Għawdex u n-nies jaqlu l-fniek. Dan ir-raġel qalli espressjoni li kienu jużawha fir-raħal tiegħu, saħansitra jiftakar lin-nanniet u liz-zijiet tiegħu jgħiduha. L-espressjoni hija ' Il-festi dejjem bdew bil-qniepen u spiċċaw bil-qniepen'. U hekk hu. Huwa kollu minnu li kull festa tibda bid-daqq tal- qniepen bħala stedina għall-funzjonijiet tal-knisja u jispiċċaw bid-daqq tal-qniepen waqt id-dħul tal- vara fil-knisja u l-Barka Sagramentali. Imbagħad il- mota tal-aħħar li tagħlaq il-festa. Il-qniepen f'pajjiżna dejjem kienu meħtieġa u apprezzati — forsi dari aktar mil-lum għaliex sa mill- qedem il-qniepen kienu jservu ta' sinjal, tħabbira kif ukoll stedina għal xi okkażjoni jew attività. Fl- antik, il-qniepen kienu jservu ta' sinjal sabiex in- nies tar-raħal kienu jkunu jafu l-ħin fejn fih kellhom jieqfu għal ftit mumenti ta' talb. Kienu jservu sabiex iħabbru li xi ħadd mir-raħal kien ħalliena u kienu jservu sabiex iħabbru lin-nies li kienet ser tibda xi quddiesa jew funzjoni oħra fil-knisja. Fil-Mellieħa, missirijietna ħasbu u stinkaw kemm felħu biex ikollhom sett ta' qniepen sbieħ u kbar għall-knisja tagħna. Din ix-xewqa u l-ħsieb tagħhom saret realtà fis-sena 1925. Kien propju f'Marzu ta' dik is-sena, 90 sena ilu, meta dawn il- qniepen waslu l-Mellieħa. Dawn il-ħames qniepen intramaw fuq iz-zuntier tal-knisja parrokkjali kif juru xi ritratti li jinsabu fis-sagristija tal-knisja. Fis- 26 ta' Marzu 1925 saret iċ-ċerimonja solenni tat- tberik tagħhom li kienet immexxija mill-Arċisqof ta' Malta Mons. Mauro Caruana. Għall-parroċċa tal-Mellieħa kollha, din kienet okkażjoni verament kbira u sinifikanti. Il-folla ta' nies li ħonqu l-pjazza u t-triq tal-parroċċa tixhed kemm dan l-avveniment kien wieħed uniku għar-raħal tagħna. Dawn l-istess nies jgħidu li x'ħin il-folla semgħet l-ewwel tokki ħerġin minn dawk il-qniepen sbieħ li tant swewlhom xogħol, sagrifiċċji u impenn sabiex jinġabru l-fondi meħtieġa, infexxet f'għajjat u ċapċip kbir. Kienet xena tassew emozzjonanti li f'dak il-mument żgur insew kull tbatija li kienu għaddew minnha. Ma rridux ninsew li s-somma li kellha tinġabar għall- qniepen, għal dak iż-żmien kienet waħda kbira. Għall-okkażjoni tad-90 anniversarju mit-tberik u t-tlugħ tal-qniepen fil-kampnari, ser issir tifkira biex jitfakkar dan l-avveniment. Fuq stedina tal-kappillan flimkien miegħi u mal-Grupp tal-Qniepen, nhar is- Sibt 21 u l-Ħadd 22 ta' Marzu 2015 ser issir open dav ħalli kull min ikun jixtieq, jitla' ħdejn il-qniepen u fl-istess ħin jarahom u jismagħhom mill-qrib. Imbagħad fis-26 ta' Marzu 2015 ser issir quddiesa ta' ringrazzjament fejn fiha nirringrazzjaw lil Alla ta' dawn il-qniepen sbieħ li tawna missirijietna kif ukoll talli sal-ġurnata tal-lum għadna nsibu nies dedikati li jagħtu ftit mill-ħin tagħhom biex jagħtu dan is-servizz tad-daqq tal-qniepen. Fl-aħħarnett, nixtieq nirringrazzja lill-President tal-Banda Imperial is-Sur Josef Borg u lill- kumitat kollu talli għal sena oħra reġgħu tawni din l-opportunità sabiex nikteb dan l-artiklu. Irrid nirringrazzjahom ukoll tar-rispett u l-għajnuna li dejjem tawni f'dawn it-38 sena kemm ilni sagristan tal-Mellieħa. Jalla din is-sena wkoll ikollna festa sabiħa li tagħmlilna ġieħ u unur lill-Mellieħa, kif dejjem kellna. For professional gardening, maintenance ġ landscaping